ET Euroopa Liidu Teataja C 255/19

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2017/C 255/14)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„ARANCIA DEL GARGANO“

ELi nr: PGI-IT-02283 – 24.1.2017

KPN ( ) KGT ( X )

1. Taotlejate rühm ja õigustatud huvi

Consorzio di tutela dell’Arancia del Gargano IGP e del Limone Femminello del Gargano IGP Via Varano, 11 71012 Rodi Garganico (FG) ITALIA E-post: garganoagrumi@pec.it

Ühendusel Consorzio di tutela dell’Arancia del Gargano IGP e del Limone Femminello del Gargano IGP on seadusekohane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muud [tehniline kohandamine, kontrollitoimingud, logo]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

— kehtiva tootespetsifikaadi artikkel 2

1. Punkti, milles on kirjeldatud kaitstud geograafilise tähisega toodet „Arancia del Gargano“ – ökotüüp ‘Biondo Comune del Gargano’ – on täiendatud järgmiselt: „Kui tegemist on üksnes töötlemiseks ette nähtud mõruapelsinidega, peab nende minimaalne läbimõõt olema 50 mm.“ Ettepanek hõlmab minimaalse läbimõõdu 60 mm vähendamist 50 millimeetrile üksnes nende viljade puhul, mis on ette nähtud töötlemiseks. Muudatus võimaldab tootjatel lisada KGTga hõlmatavasse sertifitseerimissüsteemi kõik sordi ‘Biondo Comune’ pomoloogiliste omadustega seotud morfoloogilised variatsioonid. Täpsustatud on, et muudatus ei mõjuta lõpptarbijale pakutava toote omadusi.

Tootmismeetod

— tootespetsifikaadi artikkel 5

2. Punkti 5.2 lauset, mis on seotud „pookealusega“: „Tavapäraselt kasutatakse pookealuseks melangolat (citrus mearda), mis on kohaldatavates õigusnormides sellisena kinnitatud.“ on muudetud järgmiselt: „Tavapäraselt kasutatakse pookealuseks melangolat (citrus x aurantium L.), mille võib vajaduse korral asendada muude kehtivate õigusaktide kohaselt sertifitseeritud pookealustega.“ Ettepaneku eesmärk on esmalt parandada varasemas tootespetsifikaadis esitatud liigitust ja täpsustada pookealuse botaanilist nimetust, säilitades rahvapärase nimetuse „melangola“. Varasemas tootespetsifikaadis esitatud teaduslik liigitus melangolo citrus mearda on ekslik ning tänapäeval kasutatav nimetus Citrus x aurantium L. määratleb paremini toodet, mida on tunnustatud ja teaduslikult määratletud kui hübriidi. Lause „mida võib vajaduse korral asendada muude kehtivate õigusaktide kohaselt sertifitseeritud pookealustega“ lisamine tuleneb tsitrusekasvatajate vajadusest teatud juhul kasutada teisi pookealuseid, võttes arvesse asjaolu, et mõruapelsini pookealused on muutumas üha haruldasemaks.

3. Punkti 5.5 lauset, mis on seotud „traditsioonilise mullaharimisega“: „Mullatööd hõlmavad kevadist mulla kobestamist ja sõnnikulaotamist, mille puhul kasutatakse tavaliselt lamba- ja kitsesõnnikut.“ on muudetud järgmiselt: „Mullatööd hõlmavad kevadist mulla kobestamist ja sõnnikulaotamist, mille puhul kasutatakse tavaliselt orgaanilist sõnnikut.“ Nõude, et sõnnikulaotamisel kasutatakse „tavaliselt lamba- ja kitsesõnnikut“ asendamise vajadus on tingitud asjaolust, et väetamine peab toimuma orgaanilise sõnnikuga ning ei ole vajadust selle liiki täpsustada. Võttes arvesse, et lambaid ja kitsi kasvatatakse võrreldes esialgse tootespetsifikaadi koostamise ajajärguga järjest vähem, on lamba- või kitsesõnnikut üha raskem hankida.

4. Punkti 5.5 lauset, mis on seotud „traditsioonilise mullaharimisega“: „Mullatööd hõlmavad ka mulla kaitset vihmaga kaasnevate tingimuste eest, eeskätt tuuletõkete püstitamise abil, ning kaitset parasiitide, peamiselt sõnnikust pärit lehetäide vastu.“ on muudetud järgmiselt: „Mullatööd hõlmavad ka mulla kaitset ebasoodsate ilmastikutingimuste eest, eeskätt tuuletõkete püstitamise abil, ning kaitset parasiitide vastu.“ See muudatus on vajalik selleks, et viia tootespetsifikaat vastavusse tänapäeva tegeliku olukorraga. Parasiitide rünnakud ei ole seotud „peamiselt“ lehetäidega, kes pärinevad sõnnikust, vaid laiema putukate ringiga, kellega tsitrusekasvatajad kokku puutuvad. Lisaks sellele on ekslik sõnavorm „meteoriche“ asendatud õige vormiga „meteorologiche“.

5. Punkti 5.6 lauset, mis on seotud „saagikusega“: „Maksimaalne saagikus on sordi ‘Biondo Comune del Gargano’ puhul 30 tonni hektari kohta ja kohaliku ökotüübi ‘Duretta del Gargano’ puhul 25 tonni hektari kohta.“ on muudetud järgmiselt: „Maksimaalne saagikus on sordi ‘Biondo Comune del Gargano’ puhul 30 tonni hektari kohta ja kohaliku sordi ‘Duretta del Gargano’ puhul 25 tonni hektari kohta.“ Mõiste „kohalik ökotüüp“ on asendatud mõistega „kohalik sort“. See muudatus põhineb uutel agronoomilistel teadmistel, mille kohaselt on ‘Duretta del Gargano’ näol on tegemist sordiga.

Märgistus

— Tootespetsifikaadi artikkel 8

6. Järgmist lõiku: „Võttes arvesse puu- ja köögiviljade müügi üldisi ja metroloogilisi eeskirju, võib toodet turustada järgmisel kujul: 1. lahtiselt, kusjuures igal viljal peab olema kaitstud geograafilise tähisega toote „Arancia del Gargano“ logo; 2. pakendatult, kusjuures vähemalt 80 % pakendis olevate puuviljade puhul kehtib sama tingimus. Pakendamise korral peab pakend olema jäik, pakendatav kogus võib olla vahemikus 1–25 kg, pakend peab olema valmistatud taimsest materjalist, nagu puit või papp. Kaubanduslikul pakendil tuleb esitada järgmine teave: „Arancia del Gargano“, millele järgneb turustatava ökotüübi nimi, ‘Biondo Comune’ või ‘Duretta’;“ on muudetud järgmiselt: „Võttes arvesse puu- ja köögiviljade müügi üldisi ja metroloogilisi eeskirju, võib toodet turustada järgmisel kujul: 1. Eraldi pakendatult, kusjuures vähemalt 80 % puuviljadele peab olema paigaldatud märgis, või kastidesse pakendatult. Kastidesse pakendamisel peab pakend olema jäik, pakendatav kogus võib olla vahemikus 1–25 kg, pakend peab olema valmistatud taimsest materjalist, nagu puit või papp. 2. Töötlemiseks ette nähtud apelsinide puhul, mulle suurus jääb vahemikku 9–13, ei ole iga vilja märgisega varustamine kohustuslik. Eraldi pakendamisel ja kastidesse pakendamisel peab pakendil, sealhulgas võrkudel ja muudel samalaadsetel pakenditel olema lisaks õigusaktidega ettenähtud teabele märgis „„Arancia del Gargano“ (KGT), toode on ette nähtud töötlemiseks“, mis on esitatud arusaadavate püsivate tähtedega ning selgelt eristatav muust teabest. Punktis 1 osutatud pakendil tuleb esitada järgmine teave: — „Arancia del Gargano“, millele järgneb turustatava sordi nimi, ‘Biondo Comune’ või ‘Duretta’; — logo; — märgis KGT välja kirjutatult; — tootja/edasimüüja nimi, ärinimi, pakendaja aadress, netokaal pakendamise ajal.“ Lahtiselt turustamine, mille puhul iga vili pidi kandma KGT logo, on välja jäetud tootjate nõudel, seoses sooviga vältida igale mõruapelsinile kaitstud geograafilise tähise logo paigutamisega seotud raha- ja ajakulu. Mõruapelsinide ettevalmistamine turustamiseks toimub sageli käsitsi väikestes pereettevõtetes. Seetõttu otsustati alles jätta vaid üks pakendamise viis – „pakendatult“, säilitades nõude, et märgistada tuleb vähemalt 80 % viljadest. 80 % märgistamise nõue kehtib ka üksikpakendis mõruapelsinide puhul. Mõiste „ökotüüp“ asendamine mõistega „sort“ on vastavuses punkti 5 muudatusega. Erisätted on kehtestatud töötlemiseks ette nähtud mõruapelsinide kohta. Uue punkti 2 lisamine on seotud vajadusega turustada vilju, mille suurus jääb vahemikku 9–13, kehtestamata seejuures tootjatele nõuet töötlemiseks ette nähtud viljade märgistamise kohta. Selleks et tagada viljade päritolu jälgitavus, on kehtestatud nõue esitada kasutatavatel pakenditel nimetus „Arancia del Gargano“ (KGT), millele järgneb teave „toode on ette nähtud töötlemiseks“.

7. Viimane lõik, milles käsitletakse nimetuse „Arancia del Gargano“ (KGT) töödeldud tootena kasutajaid: „Kaitstud geograafilise tähise kasutajad on saanud loa intellektuaalomandi õiguse omajatelt, kes on õigused saanud kaitstud geograafilise tähise registreerimisega ja kes kuuluvad põllumajandus- ja metsanduspoliitika ministeeriumi tunnustatud kaitstud geograafilise tähise kaitsmiseks loodud ühendusse. See vastutav ühendus tegeleb samuti asjaomaste registrite pidamisega ning jälgib kaitstud nimetuse asjakohast kasutust. Tunnustatud ühenduse puudumisel täidab eespool nimetatud ülesandeid põllumajandus-, toiduaine- ja metsanduspoliitika ministeerium kui määruse (EMÜ) nr 2081/92 rakendamise eest vastutav riigi ametiasutus.“ on välja jäetud, sest see ei ole tootespetsifikaadi suhtes kohaldatav.

Muu

Tehniline kohandamine

— tootespetsifikaadi artikkel 6

8. Lauset: „Fütogeograafiliselt on piirkonna näol tegemist rikkaliku taimestikuga piirkonnaga, mis kuulub taimestikualasse, mida võib pidada kõige enam väljaarenenud quiercino ilicis tüüpi alaks.“ on muudetud järgmiselt: „Looduskeskkonna omadused on järgmised: Vahemere piirkonna makro-biokliima tüüpiline ilmastik, kus domineerib meso-vahemereline biokliima (meso-vahemerelise biokliima ülemine järk); sademete-temperatuuri kliimadiagramm „väheniiske“.“ Lause ümbersõnastamine on tingitud vajadusest iseloomustada põllumajanduskultuuri looduskeskkonda tehniliselt ja teaduslikult asjakohasema terminoloogia abil, võttes arvesse uusi teadmisi Gargano piirkonna kliimatingimuste valdkonnas.

Kontrollimeetmed

9. Ajakohastatud on viiteid määrusele (EL) nr 1151/2012.

10. Tootespetsifikaati on lisatud puuduvad viited kontrolliasutusele, kelle ülesanne on kontrollida toodete vastavust tootespetsifikaadile.

Logo

Allpool on esitatud koonddokumendi punktis 3.6 olev toote logo:

KOONDDOKUMENT

„ARANCIA DEL GARGANO“

ELi nr: PGI-IT-02283 – 24.1.2017

KPN ( ) KGT ( X )

1. [KPN või KGT] nimetus(ed)

„Arancia del Gargano“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab

Värsked puuviljad, mis kuuluvad ökotüüpi ‘Biondo Comune del Gargano’ ja kohalikku ökotüüpi ‘Duretta del Gargano’, mille kohalik nimetus on arancia tosta.

Mõruapelsini „Arancia del Gargano“ peamised omadused on järgmised:

‘Biondo Comune del Gargano’:

— kera- või pirnikujuline;

— suhteliselt õhukese, väikesepoorilise, intensiivset kuldkollast värvi koorega;

— keskosa minimaalne läbimõõt 60 mm;

— mahlasaagis käsitsi pressimisel: 35 %.

Vahekest on pehme konsistentsiga ja kinnitunud keskmise tugevusega; viljaleht on korrapäratu kujuga, keskmise suurusega, poolpaks; viljaliha ja mahl on kollakas-oranž, selle suhkrusisaldus on vähemalt 9 %, happelisus alla 1,2 %, suhkrusisaldus Brixi skaalal on vähemalt 10 ning vilja küpsusastme näitaja (Brixi kraadide ja veevaba sidrunhappe suhe) vähemalt 6.

Kui tegemist on üksnes töötlemiseks ette nähtud mõruapelsinidega, peab nende minimaalne läbimõõt olema 50 mm.

‘Arancia duretta’:

— ümmarguse või ovaalse kujuga, kohalik nimetus on vastavalt duretta tonda või a viso lungo;

— koor on vähem või rohkem heleoranž, väga sile ja peente vagudega;

— viljaliha on peene tekstuuriga, väikeste mahlakotikestega, merevaigukollane, iseloomulikult krõmpsuv, seemned puuduvad või esinevad vähesel määral, happelisus on alla 1,2 %;

— vilja keskosa keskmine läbimõõt 55–60 cm;

— mahlasaagis käsitsi pressimisel 35 %;

— suhkrusisaldus vähemalt 10 %;

— suhkrusisaldus Brixi skaalal on vähemalt 11 ning vilja küpsusastme näitaja (Brixi kraadide ja veevaba sidrunhappe suhe) vähemalt 6,2.

Mõlemad kirjeldatud puuviljad esindavad raskeid puuvilju, viljade kaal on üle 100 g, koor on ühtlase värvusega ning varre kinnituskoht erkroheline.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik „Arancia del Gargano“ tootmise etapid peavad toimuma määratletud geograafilises piirkonnas.

Viljade koristamine toimub käsitsi, kääride abil.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Võttes arvesse puu- ja köögiviljade müügi üldisi ja metroloogilisi eeskirju, võib toodet turustada järgmisel kujul:

1. Eraldi pakendatult, kusjuures vähemalt 80 % puuviljadele peab olema paigaldatud märgis, või kastidesse pakendatult. Kastidesse pakendamisel peab pakend olema jäik, pakendatav kogus võib olla vahemikus 1–25 kg, pakend peab olema valmistatud taimsest materjalist, nagu puit või papp.

2. Töötlemiseks ette nähtud mõruapelsinide puhul, mulle suurus jääb vahemikku 9–13, ei ole iga vilja märgisega varustamine kohustuslik. Eraldi pakendamisel ja kastidesse pakendamisel peab pakendil, sealhulgas võrkudel ja muudel samalaadsetel pakenditel olema lisaks õigusaktidega ettenähtud teabele märge „Arancia del Gargano“ (KGT), toode on ette nähtud töötlemiseks“, mis on esitatud arusaadavate püsivate tähtedega ning selgelt eristatav muust teabest.

Selleks et tagada toote jälgitavus ja kontroll, peab toote pakendamise piirkond vastama punktis 4 osutatud tootmispiirkonnale.

3.6. Sellise toote märgistamise erieeskirjad, millele registreeritud nimetus viitab

Pakendil tuleb esitada järgmine teave:

— „Arancia del Gargano“, millele järgneb turustatava sordi nimi ‘Biondo Comune’ või ‘Duretta“’;

— märge KGT välja kirjutatult;

— tootja/edasimüüja nimi, ärinimi, pakendaja aadress, netokaal pakendamise ajal;

— logo.

4. Geograafilise piirkonna täpne määratlus

Tootmise ja pakendamise geograafiline piirkond asub Apuulia maakonna Foggia provintsis ning hõlmab Vico del Gargano, Ischitella ja Rodi Garganico kommuune, täpsemalt Gargano neeme mägise rannikuala põhjaosast piki Vico del Garganost Rodi Garganicot kuni Ischitellani.

5. Seos geograafilise piirkonnaga

KGT registreerimise taotlus põhineb kõnealuse puuvilja vaieldamatul tuntusel.

Tsitrusviljade kasvatuspiirkonna ilmastikutingimused on andnud viljadele olulised kvaliteedieelised: mõõdukalt soe ilmastik ei soodusta puuviljade või puude tõsiste haiguste arengut. Ilmastikutingimuste mõjul on Gargano tsitrusviljadel iseloomulikud omadused, mis on seotud viljade valmimisajaga; viljad ei valmi mitte jaanuaris, veebruaris või märtsis, vaid aprillis/mais, isegi augustis, seega mitu kuud hiljem kõikide teiste Itaalia tsitrusviljade valmimise ajast. Samuti tuleb olulise asjaoluna rõhutada „Arancia del Gargano“ pikka säilivusaega, mis võimaldas vanasti eksportida Gargano mõruapelsine Chicagosse või New Yorki, kusjuures viljad jõudsid kahjustamata kohale pärast 30 või 40 päeva pikkust teekonda.

Lisaks „Arancia del Gargano“ eripärastele organoleptilistele omadustele ja erilisele suurusele, mis tulenevad tootmispiirkonna mullastiku- ja kliimatingimustest (palju rauda ja mangaani sisaldavad lubjarikkad punamullad, mis paiknevad peamiselt mäekallakutel, orgude külgedel või põhjas ning on avatud külmadele tuultele, mis toovad kaasa järske temperatuurilangusi), on kõnealuste tsitrusviljade arengule ja tuntusele olulisel määral kaasa aidanud ka inimtegevus, mis on aegade jooksul võimaldanud välja kujundada agronoomiliste teadmiste rikkaliku pärandi.

Juba antiikajal ületas „Arancia del Gargano“ tuntus kohalikud piirid ning seda vilja on nimetatud mitmete autorite, sealhulgas Gabriele d’Annunzio teostes. Alates XVIII sajandist on Gargano tsitrusviljad seotud suure rongkäiguga, mis toimub siiani iga aasta veebruaris tsitruseistanduste kaitsepühaku püha Valentini auks, mille kestel õnnistatakse viljapuid ning apelsini- ja sidrunipuude vilju. Mitmetes registrites, fotodel, plakatitel ja brošüürides võib leida kinnitust Gargano piirkonna imeliste ja kordumatute tsitrusviljade erakordselt suure tuntuse kohta ka rahvusvahelisel tasemel.

Esimesed ajaloolised viited nendel aladel tsitrusviljade kasvatamise kohta ulatuvad aastasse 1003. On teada, et Bari prints Melo saatis Normandiasse Gargano piirkonna vilju nimega pomi citrini, mis tähistab melangolat (mõruapelsini), et näidata Normandia elanikele Gargano maa viljakust. XVII sajandil suurenes oluliselt Vico del Gargano ja Rodi Garganico provintside ning Veneetsia vaheline tsitrusviljadega kauplemine. Tihedad kaubandussuhted jätkusid XIX sajandil ning „Arancia del Gargano“ kuulsus levis ka teistesse Euroopa riikidesse ning Ameerikasse.

Viide tootespetsifikaadi avaldamisele:

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähisega toote „Arancia del Gargano” spetsifikaadi muutmise taotluse 3. detsembri 2016. aasta Itaalia Vabariigi Teatajas (Gazzetta Ufficiale della Repubblica Italiana) nr 283. Spetsifikaadi terviktekst on kättesaadav järgmisel veebilehel:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Prodotti DOP e IGP“ („KPNi või KGT tooted“; ekraanil ülal paremal), seejärel „Prodotti DOP, IGP e STG“ („KPNi, KGT või GTT tooted“; ekraanil vasakus ääres) ja lõpuks „Disciplinari di Produzione all’esame dell’UE“ („ELile hindamiseks esitatud spetsifikaadid“).

(1) ETL L 343, 14.12.2012, lk 1.